Politiet: Først svar på undersøgelser af dødfunden kvinde mandag morgen | amtsavisen.dk
Der er fundet en død kvinde i Gudenå, tæt på Randers Naturcenter. Der er tale om en kvinde, og hun blev fundet liggende i et område med siv. Hun blev fundet af to personer, der var ude at sejle. Foto: Annelene Petersen
Østjyllands Politi afsluttede undersøgelserne ved Randers Naturcenter og ophævede spærringen søndag eftermiddag, efter at et lig af en kvinde blev fundet om formiddagen i Gudenå.
24 maj 2020 kl. 17:36
Randers: Først i løbet af mandag morgen eller formiddag vil Østjyllands Politi kunne sige mere i sagen om den kvinde, der klokken 9.43 søndag blev fundet liggende død i nogle siv i Gudenå tæt på Randers Naturcenter.
- Vi er ikke færdige med undersøgelserne før det tidspunkt, siger vagtchef, politikommissær Christian Riis, Østjyllands Politi. I første omgang forlød det, at politiet ville melde ud i løbet af søndagen, hvad undersøgelserne viste.
Det var to sejlende på Gudenå, der opdagede kvinden i vandet søndag formiddag og kontaktede myndighederne.
Politiet mødte talstærkt op med både betjente og teknikere, og findestedet blev undersøgt og der blev arbejdet på at fastslå identifikationen af den dødfundne.
Mens politiet arbejdede ved Randers Naturcenter var der spærret af, så gående og cyklende ikke kunne komme forbi naturcentret.
- Vi afsluttede undersøgelserne om eftermiddagen og ophævede så afspærringen, siger vagtchefen.
Liget af kvinden blev transporteret til Retsmedicinsk Institut i Aarhus til nærmere undersøgelse.
Siden fredag 15. maj er der, netop med udgangspunkt i det område i Randers, blevet ledt efter den ukrainske kvinde, der gik fra sit hjem i Randers i nedtrykt sindstilstand. Både politi, Beredskab og Sikkerhed, marinehjemmeværnet og flyvevåbnet har været med i eftersøgningen med både, helikopter og hunde samt patruljer til fods.
Politiet har tidligere oplyst, at den 32-årige kvinde fredag aften tog mod Aarhus, men købte en togbillet til Randers igen samme aften, og politiet fandt hendes taske og jakke ved kolonihaveområdet Vasen.
Politiet var talstærkt til stede ved Randers Naturcenter søndag. Foto: Annelene Petersen
Både betjente og teknikere arbejdede søndag med at undersøge stedet og få fastslået identiteten på kvinden. Foto: Annelene Petersen
Stierne ved Randers Naturcenter var spærret af, mens politiet arbejdede på stedet. Foto: Annelene Petersen
Teknikere på vej til findestedet. Foto: Annelene Petersen
Mandag morgen eller formiddag regner politiet med at kunne oplyse yderligere i sagen, lyder det fra vagtchefen hos Østjyllands Politi. Foto: Annelene Petersen
Da undersøgelserne var færdige, blev liget transporteret til yderligere undersøgelse på Retsmedicinsk Institut i Aarhus. Foto: Annelene Petersen